Eläkeläiset ovat löytäneet markkinaraon töistä, joita esimerkiksi työttömien ei kannata tehdä. Osuuskunnan toiminta on laajenemassa.

Eläkeläisten palveluja tarjoava Osuuskunta Monitoimiseniorit on kasvattanut nopeasti toimintaansa Lappeenrannassa.

Osuuskunnan henkilöstö ja liikevaihto ovat lähes nelinkertaistuneet kolmessa vuodessa. Osuuskunnalla on nyt 35 työntekijää ja liikevaihto on yli 200 000 euroa vuodessa.

- Teemme töitä, joita muut joko eivät voi tai halua tehdä, osuuskunnan hallituksen puheenjohtaja Kirsti Lehtonen sanoo.

Osuuskunta tarjoaa etupäässä vanhusten hoivapalveluja, mutta tarkoituksena on laajentaa myös lasten tilapäishoitoon. Osuuskunnan jäsenet ovat 63-72 vuotiaita.

Kirsti Lehtosen mukaan Monitoimiseniorit osuuskunnat on tarkoitus avata tänä vuonna myös Kouvolaan ja Lahteen.